67 woorde vir Mandela-dag 2017: wenner aangekondig | LitNet
Altesaam 140 inskrywings is vir LitNet se skryfkompetisie, "67 woorde vir Mandela-dag", ontvang. 20 deelnemers het die kortlys gehaal, en een van hulle is die wenner van 'n heerlike boekpakkie.*
Die wenner is Johan van der Merwe met sy kort-kortverhaal "Reënboogfeniks uit die ashoop". Martie Meiring was die beoordelaar. Hier is Johan se inskrywing.
Reënboogfeniks uit die ashoop
Sy lig die vlag statig, wyl skote wild en wyd weerklink. 'n Diep dreunsang hang binne die rookwolk van smeulende taxi-tyres. Wyl haar oë brand, kreun haar greep onlosmaaklik om die houtpaal waaraan sy haar hele lewe vaspen. Ritmies beweeg haar bobene vurig vooruit as momentum haar oorneem om diskoerse te breek. Haar tyd het gekom, haar tyd is nou, waarin sy die reënboogland opnuut aanskou.
Lees hier 'n onderhoud met Johan van der Merwe.
Hier is Martie Meiring se terugvoer oor die kortlys en die wenner se inskrywing:
Ek het gewroeg. En ek het sommer ook opgewonde geraak oor hierdie opdrag vir kortkuns-skryf.
Jy kan sien hoe hierdie twintigtal die tydsgees so raakgevat het. Daar is soveel ironie, soveel selfondersoek en raaksien. Die twee wat my die moeilikste laat besluit, is ook die twee uiterstes: "Die huishulp" deur Susanne Pike, wat só tekenend is van wat ons as die susters ken; en dan die een van Johan van der Merwe, wat in die huidige woedende idioom skryf (ek het gedink Hannes Visser se "Kas" was besonder sterk kortkuns).
Al hierdie skrywers het 'n besondere moment vasgevang in die Suid-Afrika van hier en nou, en ek dink dit was wraggies 'n baie interessante opdrag wat julle uitgestuur het. Nou is daar 'n magiese soort inhoud in die begrip van 67 minute.
Julle het my nie vir 'n motivering gevra nie, maar ek het gevoel om LitNet geluk te wens met hierdie inisiatief.
Maar dan is Johan van der Merwe se "Reënboogfeniks uit die ashoop" my keuse as wenner vir sy sterk taal, atmosfeer en amper profetiese vasvat van 'n huidige verskynsel.
Johan van der Merwe wen 'n boekpakkie met die volgende boeke wat deur Penguin Random House (Zebra Press), Jonathan Ball, NB-Uitgewers (Tafelberg) en Protea Boekhuis geskenk word:
2017-08-20 at 05:49
'n Baie diep, dankbare hart klop in my. Wat 'n voorreg en eer. Baie opregte dank vir hierdie prys.
2017-08-21 at 20:45
Dit is 'n besonderse verhaal.
2017-09-02 at 07:52
'Reënboogfeniks uit die ashoop' is 'n pragtige stukkie beeldende en verhalende woordkuns. Ek wapper sommer vir jou 'n reënboogvlag vandag. Jou liedjies en gedigte is ook wonderskoon. Alles wat mooi is vir jou kuns vorentoe en geniet die pragtige boeke. Veral 'The spiritual Mandela' deur Dennis Cruywagen lyk na 'n diep verrykende leeservaring.